Nordjyllands Politi efterlyser den 23-årige Per Minh Nguyen, der tirsdag eftermiddag klokken 17 forlod sin bopæl i Sverigesvej i Hjørring. Den unge mand er ikke set siden og er nu savnet af sin familie. Per Minh Nguyen er 165-170 centimeter høj og var tirsdag iført sort dynejakke, hvid T-shirt, mørkegrå jeans og grå sko, skriver Nordjyllands Politi i en pressemeddelelse. Ifølge politiet frygtes det, at han flakker om eller er kommet ud for en ulykke. Politiets hundepatruljer har onsdag forgæves søgt efter Per Minh Nguyen i nærområdet. Har man set manden, eller har man oplysninger i sagen, kan man kontakte Nordjyllands Politi på telefon 114.

Referat:
23-årige Per Minh Nguyen har været savnet siden tirsdag klokken 17, hvor han gik hjemmefra.